L’explotaziun dal sal

Quant prezius ch’il sal era ina giada, mussa il fatg ch’il sal vegniva numnà era l’aur alv. 

En nossas regiuns è il sal daventà pajabel pir cura ch’ins ha chattà en Germania gronds deposits da sal. Nua che quels sa chattan tradeschan savens ils nums da las citads u vischnancas che cuntegnan u il pled explicit «Salz» u alura il num celtic per sal «Hall»: Salzburg, Salzgitter, Bad Salzuflen, Hall en il Tirol, Schwäbisch Hall, Schweizerhalle, per numnar mo in pèr da quellas. 

La moda la pli veglia d’obtegnair sal è d’emplenir a la riva da la mar lajets cun aua da sal e spetgar fin che l’aua svapurescha grazia a l’irradiaziun dal sulegl. Il sal sa cristallisescha e po alura vegnir rimnà. Quai vegn fatg anc oz uschia per exempel en l’AIgarve, en la Bretagne u en la Camargue. La qualitad dal sal è però main buna perquai ch’i n’è betg d’evitar da tartagnar il sal cun l’arschiglia che sa chatta sut la crusta da sal. Mo radund 20% dal consum mundial vegn cuvert cun sal da la mar. 

Sal vegn era explotà en gronds lais da sal sientads, per exempel en ils Stadis Unids da l’America, en l’America dal sid u en l’Africa. 

Radund dus terzs da la producziun mundiala vegnan però explotads en salinas. Ils deposits sutterrens vegnan perfurads en plirs lieus. En ina part da las rusnas da sondagi vegn pumpà aua ed or da las autras sorta alura ina soluziun da sal d’auta qualitad. Suenter la svapuraziun sorta in sal da cuschinar cun ina purezza da 98%. 

Tgi sa danunder che mes sal da cuschinar vegn? Guardar, sch’il pachetadi tradescha l’origin? 

Cordialmain
Karin Kohler-Pattis